เกิดวาตภัยในพื้นที่จังหวัดอุดรธานี รวม 3 อำเภอ บ้านเรือนได้รับความเสียหาย 24 หลังคาเรือน
นายธีรภัทร์ ผิวสวัสธ์ หัวหน้าสำนักงานป้องกันและบรรเทาสาธารณภัยจังหวัดอุดรธานี กล่าวว่า จังหวัดอุดรธานีได้รับผลกระทบจากพายุฤดูร้อนที่เกิดขึ้นเมื่อเวลา 16.00 น. ของวันที่ 21 มีนาคม 2564 หลังพายุสงบ หน่วยงานที่เกี่ยวข้อง ลงพื้นที่ตรวจสอบความเสียหายที่เกิดขึ้นกับสิ่งปลูกสร้างและที่พักอาศัยของประชาชน พบว่ามีความเสียหายเกิดขึ้นในพื้นที่ 3 อำเภอ โดยที่บ้านตาดโตน หมู่ที่ 6 ตำบลโคกกลาง อำเภอโนนสะอาด บ้านเรือนได้รับความเสียหายบางส่วน จำนวน 20 หลังคาเรือน , ที่อำเภอพิบูลย์รักษ์ หมู่ที่ 3 ตำบลนาทราย บ้านเรือนได้รับความเสียหายบางส่วน จำนวน 1 หลังคาเรือน และที่อำเภอเมือง ในเขตเทศบาลนครอุดรธานี บ้านเรือนในซอยรื่นรมย์ ได้รับความเสียหายบางส่วน จำนวน 3 หลัง มีวัสดุอุปกรณ์ สิ่งปลูกสร้างและต้นไม้หักโค่น รวมบ้านเรือนที่ได้รับความเสียหายจากเหตุวาตภัยในครั้งนี้ จำนวน 24 หลัง หน่วยงานที่เกี่ยวข้อง อาทิ ที่ว่าการอำเภอทั้ง 3 อำเภอ องค์กรปกครองส่วนท้องถิ่น ผู้นำชุมชนและอาสาสมัครในพื้นที่ดำเนินการช่วยเหลือเบื้องต้น พร้อมสำรวจความเสียหายเพื่อดำเนินการเยียวยาตามระเบียบราชการต่อไปเหตุวาตภัยที่เกิดขึ้นในพื้นที่เทศบาลนครอุดรธานี ประกอบด้วย บริเวณซอยถนนหมากแข้ง หลังแรกเป็นบ้านของนางสาวมาลีรัตน์ ลุนนา อายุ 34 ปี เลขที่ 510/5 ถนนหมากแข้ง เป็นบ้านปูนไม้ 2 ชั้น ถูกแรงลมพัดหลังคาออกไปตกอยู่หลังซอย ส่วนหลังที่ 2 เป็นบ้านของนายธนาเศรษฐ์ รู้คุณ อายุ 49 ปี บ้านเลขที่ 508/2 ซอยรื่นรมย์ เป็นบ้านไม้ทรงไทย 2 ชั้น มีหลังหลังคาเมทัลชีทของที่อื่นปลิวตามแรงลมมากองอยู่ที่ลานจอดรถ และหลังคากระเบื้องที่ระเบียงตกหล่นลงมาใส่รถยนต์ที่จอดไว้ ได้รับความเสียหาย 2 คัน รถจักรยาน 1 คัน และจุดที่สามเป็นร้านอาหา ชื่อร้าน “จุดสามจุด” ต้นไม้ใหญ่หักโค่นเพราะแรงลม ทำให้โต๊ะและสิ่งของในร้านพังเสียหายนอกจากนี้ ยังมีต้นไม้ล้มในชุมชน อาทิ ถนนศรีชมชื่น , หมู่บ้านสินชัยธานี และที่อยู่ใกล้เคียงอีกเป็นจำนวนมาก โดยทางเจ้าหน้าที่ป้องกันและบรรเทาสาธารณภัยเทศบาลนครอุดรธานี ได้ทำการช่วยเหลือบ้านเรือนประชาชนที่ได้รับความเสียหายและเข้าขนย้ายต้นไม้ที่หักและล้มตามจุดต่างๆ รวมไปถึงออกตรวจสอบป้ายโฆษณา ต้นไม้ใหญ่ และป้ายหาเสียง ในเขตเทศบาลนครอุดรธานี เพื่อป้องกันอันตรายหากมีพายุเกิดขึ้นมาอีก